Kommer neem toe oor staat se begroting | Netwerk24
Kommer neem toe oor staat se begroting
04 Oktober 2017 09:27
Malusi Gigaba, minister van finansies, het 'n moeilike taak voor hom wanneer hy later in Oktober die mini-begroting aankondig.
Swakker as verwagte ekonomiese groei gaan die regering se bestedingsplanne in die wiele ry, het die nasionale tesourie in die parlement gesê.
Amptenare van die tesourie het in ’n voorlegging in die parlement gesê as die ekonomiese groei van 1,3% wat verwag word, nie gebeur nie, gaan dit sy planne in die wiele ry om meer geld te leen om besteding te kan finansier.
Die staat staar ’n groot tekort aan inkomste in die gesig nadat die ekonomie twee opeenvolgende kwartale gekrimp het en in die tweede kwartaal van vanjaar net marginaal gegroei het.
Die verwagte ekonomiese groeikoers vir die komende drie jaar is gemiddeld 1%.
Inligting wat die tesourie Vrydag uitgereik het, toon in Augustus het die regering ’n begrotingstekort van R13 miljard gehad ná sy tekort van R92 miljard in Julie.
Dit het vrese aangeblaas dat die land weer deur die internasionale kredietgraderingsagentskappe afgegradeer gaan word.
“Die regering moet voortgaan om meer met minder te doen terwyl besteding na programme gekanaliseer moet word wat werk skep, armoede verlig en ongelykheid takel,” sê die tesourie.
Die tesourie is onder druk om met sy fiskale plan voort te gaan wat in Februarie aangekondig is en wat insluit om sy begrotingstekort te verminder en om staatsondernemings te speen van die reddingsboeie waarvoor die staat kort-kort moet opdok. - Reuters
Meer oor: Parlement | Nasionale Tesourie | Begroting | Besteding | Begrotingstekort